# Illes Geòrgia del Sud i Sandwich del Sud

Les illes Geòrgia del Sud i Sandwich del Sud (en anglès South Georgia and the South Sandwich Islands, conegudes també sota la sigla SGSSI) són un territori d'ultramar britànic de l'Atlàntic sud. El territori es va formar el 1985, ja que abans aquests grups d'illes estaven administrades per la dependència de les illes Falkland.
El territori està format per l'illa de Geòrgia del Sud, que és la més gran de tot el conjunt, i per un grup d'illes menors conegudes com les illes Sandwich del Sud. Tenen una extensió total de 3.093 km². No hi ha població originària de cap de les illes i els únics habitants (un centenar, segons l'estimació del 2003) són els de la guarnició militar britànica i els científics de la British Antarctic Survey ("Inspecció Antàrtica Britànica"), que tenen una base a la capital, Grytviken.
La sobirania britànica de Geòrgia del Sud és des de 1775, i dels Sandwich del Sud des de 1908. L'administració britànica local permanent i Magistrat resident existeix des de 1909. Argentina reclamava Geòrgia del Sud el 1927, i les illes Sandwich del Sud el 1938. Aquesta disputa sobre la sobirania de les illes fou un més dels detonants de l'anomenada Guerra de les Malvines del 1982 i encara no està resolta. L'Argentina va mantenir un destacament a les Sandwich del Sud de 1976 a 1982, i va ocupar la Geòrgia del Sud durant la guerra de les Malvines.

## Grups d'illes

* Geòrgia del Sud i les seves illes associades, grup format per l'illa de Geòrgia del Sud (coordenades: 54° 15′ S, 36° 45′ O﻿ / ﻿54.250°S,36.750°O﻿ / -54.250; -36.750), de llarg la més gran de tot el territori d'ultramar britànic, les illes que envolten aquesta illa principal i algunes de més remotes i aïllades situades a l'oest i al sud-est de Geòrgia del Sud. Aquestes illes són les següents: Bird, Annenkov, Cooper i Trinity; els petits arxipèlags de Pickersgill, Welcome i Willis, i els esculls de Black Rocks. Les illes més llunyanes les formen els esculls de Shag Rocks (a 185 km al nord-oest de l'illa principal), Black Rock (a 169 km al nord-oest) i Clerke Rocks (a 56 km al sud-est).
* Les illes Sandwich del Sud (coordenades: 57° 45′ S, 26° 30′ O﻿ / ﻿57.750°S,26.500°O﻿ / -57.750; -26.500) són formades pels arxipèlags següents: Traversay (compost per les illes Leskov, Visokoi i Zavodovski), Candlemas (amb les illes Candlemas i Vindication) i Thule del Sud (amb les illes Bellingshausen, Cook i Thule), i per les illes soltes d'illa Bristol, illa Montagu i illa Saunders.

## Vegeu també

* Història de les illes Geòrgia del Sud i Sandwich del Sud

## Referències

* ↑ «illes Geòrgia del Sud i Sandwich del Sud». ésAdir. [Consulta: 13 gener 2023].

## Bibliografia

* Capt. Francisco de Seixas y Lovera, Descripcion geographica, y derrotero de la region austral Magallanica. Que se dirige al Rey nuestro señor, gran monarca de España, y sus dominios en Europa, Emperador del Nuevo Mundo Americano, y Rey de los reynos de la Filipinas y Malucas, Madrid, Antonio de Zafra, 1690. (Narrativa de la descoberta de Geòrgia del Sud per l'anglès Antony de la Roché l'abril de 1675.)
* George Forster, A Voyage Round the World in His Britannic Majesty's Sloop Resolution Commanded by Capt. James Cook, during the Years 1772, 3, 4 and 5 (2 vols.) , London, 1777.
* Capt. Isaac Pendleton, South Georgia; Southatlantic Ocean: Discovered by the Frenchman La Roche in the year 1675, 1802, reproduced by A. Faustini, Rome, 1906 (El segon mapa de Geòrgia del Sud; enganyava Pendleton sobre la nacionalitat de la Roché, que, sent un anglès nascut a Londres, tenia un pare francès.)
* R.K. Headland, The Island of South Georgia, Cambridge University Press, 1984.

## Enllaços externs

* Mapes de l'illa Roché del segle XVII Arxivat 2006-06-16 a Wayback Machine. i del segle XVIII Arxivat 2007-03-13 a Wayback Machine.. (anglès)
* James Cook, Chart of the Discoveries made in the South Atlantic Ocean, in His Majestys Ship Resolution, under the Command of Captain Cook, in January 1775, W. Strahan and T. Cadel, London, 1777. (anglès)